Aaron Ramsey

Cyn bêl-droediwr proffesiynol o Gymro yw Aaron James Ramsey. Bu'n chwarae i dîm pêl-droed cenedlaethol Cymru rhwng 2006 a 2024. Dechreuodd Ramsey ei yrfa broffesiynol gyda Dinas Caerdydd. Ymunodd â'r clwb yn wyth mlwydd oed ar ôl denu sylw sgowtiaid y clwb mewn cystadleuaeth bêl-droed a drefnwyd gan yr Urdd yng Nghaerdydd. Llwyddodd i dorri record John Toshack fel y chwaraewr ieuengaf erioed i chwarae i dîm cyntaf Caerdydd ym mis Ebrill 2007 pan yn 16 mlynedd a 124 o ddyddiau oed. Symudodd i Arsenal F.C. yn 2008 am ffi o £5 miliwn. Enillodd wobr Chwaraewr Ifanc y Flwyddyn gan Gymdeithas Bêl-droed Cymru yn 2009 a 2010. Ar 11 Chwefror 2019 arwyddodd i glwb Juventus ar gytundeb o bedair blynedd, ac ymunodd yn swyddogol ar 1 Gorffennaf 2019. Cyhoeddodd ei fod yn ymddeol o bêl-droed ar 7 Ebrill 2026.